b"\n_START_ARTICLE_\nVladimir Zworykin\n_START_SECTION_\nElulugu\n_START_PARAGRAPH_\nZworykin s\xc3\xbcndis j\xc3\xb5uka esimese gildi kaupmehe kuuelapselises perekonnas. Tema isa Kozma Zvor\xc3\xb5kin kauples leivaga, oli aurikute omanik ning oli Muromi \xc3\xbchispanga esimees.    _NEWLINE_Vladimir l\xc3\xb5petas Muromi reaalkooli ja astus 1906 Peterburi Tehnoloogiainstituuti, mille ta l\xc3\xb5petas 1912 elektriinseneri diplomiga. Aastatel 1912\xe2\x80\x931914 \xc3\xb5ppis ta Pariisis Coll\xc3\xa8ge de France'is Paul Langevini k\xc3\xa4e all. _NEWLINE_Esimesed katsetused televisiooni alal tegi ta Boriss Rozingi juhendamisel. Ta aitas Rozingit tema eralaboris Peterburis suurt\xc3\xbckiv\xc3\xa4ekoolis. Kirjavahetuse andmetel leidis see koost\xc3\xb6\xc3\xb6 aset 1910\xe2\x80\x931914, mis on teiste elulooliste andmetega vastuolus. V\xc3\xb5ib-olla \xc3\xb5ppis ta Langevini juures hoopis 1919. _NEWLINE_Esimese maailmas\xc3\xb5ja ajal teenis ta Hrodnas sidev\xc3\xa4gedes, seej\xc3\xa4rel t\xc3\xb6\xc3\xb6tas Petrogradis ohvitseride raadiokoolis. Ta t\xc3\xb6\xc3\xb6tas ka Vene Marconi firmas, testides s\xc3\xb5jav\xc3\xa4ele m\xc3\xb5eldud raadioaparatuuri. _NEWLINE_P\xc3\xa4rast 1917. aasta revolutsiooni vahistas t\xc5\xa1ekaa ta pealekaebuse t\xc3\xb5ttu, kuid hiljem vabastas. Kui ta seej\xc3\xa4rel k\xc3\xbclastas kodukohta Muromit, n\xc3\xa4gi ta seal vaid oma l\xc3\xa4hedaste traagikat: seal oli surnud ta isa; t\xc3\xa4di tapetud r\xc3\xb6\xc3\xb6vi k\xc3\xa4igus; onu teinud enesetapu p\xc3\xa4rast vara (aretatud traavlid) konfiskeerimist; perekonnale kuulunud maja oli n\xc3\xb5ukogude poolt konfiskeeritud ja tema enda kohta v\xc3\xa4lja kirjutatud vahistamiskorraldus. K\xc3\xb5ik see viis otsusele p\xc3\xb5geneda Venemaalt. Ta p\xc3\xb5genes l\xc3\xa4bi Siberi: Omsk, Jekaterinburg (kus vahistatati isiku tuvastamiseks bol\xc5\xa1evike poolt ja vabastati T\xc5\xa1ehhi korpuse poolt), Arhangelsk._NEWLINE_Aastal 1919 emigreerus ta USA-sse ja sai 1924 USA kodakondsuse. T\xc3\xb6\xc3\xb6tas ettev\xc3\xb5ttes Westinghouse Electric Corporation Pittsburghis. Aastal 1926 sai ta Pittsburghi \xc3\x9clikoolist doktorikraadi. _NEWLINE_Aastal 1923 taotles ta patenti t\xc3\xa4ielikult elektroonilisele televisioonile. Aastaks 1933 tegi ta selle koos oma kaast\xc3\xb6\xc3\xb6tajatega teoks. 1930. aastate l\xc3\xb5puks t\xc3\xb6\xc3\xb6tas tema uurimisr\xc3\xbchm v\xc3\xa4lja mitu signaaliedastustoru, sealhulgas \xc3\xb6ise n\xc3\xa4gemise edastustoru._NEWLINE_Et Westinghouse ei olnud tema leiutistest vaimustunud, asus ta t\xc3\xb6\xc3\xb6le vene p\xc3\xa4ritolu David Sarnovi firmas Radio Corporation of America. Ta oli 1929. aastast elektroonika uurimisr\xc3\xbchma juht Camdenis (New Jersey) ja hiljem Princetonis. 1932. aastal hakati Empire State Buildingule paigaldatud teleantenni kaudu edastama televisiooniprogramme. _NEWLINE_1933. aastal tegi NSV Liidu esindajate kutsel reisi NSV Liitu, kus kohtus oma sugulastega, kuid nende soovitusel ei j\xc3\xa4\xc3\xa4nud NSV Liitu elama, vaid l\xc3\xa4ks USA-sse tagasi. _NEWLINE_Aastal 1954 sai ta firma auasepresidendiks. _NEWLINE_1950. ja 1960. aastatel keskendus ta meditsiinitehnikale. Aastatel 1954\xe2\x80\x931962 oli ta Rockefelleri Meditsiiniuuringute Instituudi (Rockefeller Institute for Medical Research) meditsiinielektroonika keskuse direktor.\n_START_SECTION_\nTunnustused\n_START_PARAGRAPH_\nVladimir Zworykin valiti 1948. aastal Ameerika Filosoofiaseltsi liikmeks."